  Виталий Пронин Элькунамы ужаз Россилэн Общественной палатаысьтыз ЖКХ-я, лэсьтӥськонъя но сюресъёсъя ялан ужась комиссилэн кивалтӥсез Игорь Шпектор. Мар воштӥськыны быгатоз? Удмуртиысь сюресъёслэсь ӟечлыксэс чаклазы Москваысь куно И. Шпектор но шаерысьтымы кивалтӥсьёс.Ӟечыранъёс но гумыосМоскваысь куно пыр-поч тодматскиз шаерысьтымы жилищно-коммунальной хозяйстволэн ужаменыз. Вуылӥз пӧртэм интыосы, ӧз ваты мылкыдзэ: тырмымтэосты трос на. Син шораз йӧтӥзы нылпи площадкаос гинэ но: малы, пе, туала куронъёслы тупась чебер шудон интыосы одно кельтонэз на секыт кортлэсь ӟечыранъёсты, ӟусъёсты.- Куд-ог ужпумъёс дасо аръёсын быдэсъяськылымтэ, - меӵак вераз со. - Кылсярысь, уно сюресъёс тупатъямез возьмало, очистной сооружениос куашкамын, жуг-жаг куян полигон ӧвӧл... Югдурез воштон вылысь Удмуртиысь выль командалы трос ужано луоз. Но оскисько, ужпумъёс быдэстэмын луозы. Александр Бречалов но, Ярослав Семёнов но республикае ватсаса коньдон кыскыны быгато ни.И. Шпектор, кылсярысь, ӟеч дунъет сётӥз Ижысь гумыосты выльдыны кутскемлы. Город администрация но «Удмуртские коммунальные системы» огазеяськон куспын та пумысен 2032-тӥ арозь огкыл гожтэмын. Та дыр куспын шоркарысь 300 иськем кузьда гумыос выльдӥськыны кулэ, ог 11 миллиард манет инвестициос кыскемын луозы. Кызьы огкыл быдэсъяське - И. Шпектор адӟиз Сабуров урамъя, отчы со ветлӥз УКС-лэн кивалтӥсеныз Я. Балобановен но ЖКХ-я, лэсьтӥськонъя но архитектурая министерствоысь специалистъёсын. 2017-тӥ арын та ульчаысь 2 шуныт сётон пунктъёсысь тӥрлык выльдэмын, гумыос воштэмын. Талы 145 миллион манет кошкиз. Нош оглом ву но шуныт сётон гумыосты выльдонлы кылем арын шоркарын 1 миллиард манетлэсь ятыр висъямын вал. Теплосетьёсты выльдон азинтӥське туэ но: 12 шуныт сётон пунктъёсысь тӥрлык воштэмын луоз - кылем арынлэсь со 2 поллы тросгес.- Гумы пасяськон учыръёс кулэсмо, калыклэсь ӝожтӥськонъёс но ӧжытгес луизы бере, иське, администрация но УКС куспын огкыллэн пайдаез шӧдӥське ни, - шуиз Игорь Шпектор. Ижевскысен Увае сюрес тупатӥське «Кышкыт луисьтэм сюресъёс» программа улсын.Сюрес но полигонОбщественной палатаысь комиссиен кивалтӥсь озьы ик вуылӥз Ижевск-Ува сюрес лэсьтонэ но Нылга тракт урдсысь «Чылкыт город» жаг бичан интые.Ижевск-Ува сюрес тупатӥське «Кышкыт луисьтэм сюресъёс» программа чотын, 15 миллион манет висъямын. Сое шобырто выль ресайклинг амалэн - пыдэсозяз ик юнмато, азьвыл асфальтэз пыргытыса выльысь уже куто. Озьы материал но шыръяське, сюрес но юнгес луэ.Нош «Чылкыт город» полигонын жуг-жагез переработать каронъя центр усьтыны чакламын. Матысь 10 ар ӵоже талы ог 35 миллиард манет кулэ луоз. Малпан улонэ пыӵаз ке, та полигон, Ижысь сяна, быдэс республикаысь инкуазез утёнэн герӟаськем ужпумъёсты сэрттыны-пертчыны юрттысал - туннэ Удмуртиын 500 пала юнме азе жаг куян интыос. «Чылкыт городэ» гуртъёсысь но жуг-жагез вайылыны чакламын. Таин выроз улосвыл оператор - «Спецавтохозяйство». Полигонлэн юртэзлы проект лэсьтэмын луоз вуоно арын. Нош жуг-жагез переработать каронъя концепцизэ улос оператор вераны кулэ ни туэ 1-тӥ июлёзь. Со вылэ пыкъяськыса ик, юнматэмын луоз жуг-жагез поттэм понна дун - платёжкаосамы со пыртэмын луоз 2019-тӥ арын 1-тӥ январьысен.Игорь Шпекторлэн сюрес но, полигон но пумысен мылкыдыз умой кылиз. Но паймиз: малы татчыозь быдэс Удмуртиын жаг люкан, переработать карон йӧн-йӧн центр ӧвӧл на? Малы данакез сюресъёс тупатъямез кулэ каро? «Кышкыт луисьтэм сюресъёс» программа гинэ республикаысь югдурез воштыны уз быгаты, шуиз со. Соин талы уксё утчано на. Та сярысь, пе, малпаськоз Общественной палата Россиысь Транспортъя министерствоен ӵош.Общественной палата озьы «Чылкыт ву» кун программаез улӟытыны ӵектонэн потыны дась. Со чотын ик Удмуртия чылкытатон сооружениоссэ выльдыны быгатысал.Удмуртиысь Правительстволэн Тӧроез Ярослав Семёнов Общественной палатаысь ЖКХ-я, лэсьтӥськонъя но сюресъёсъя комитетэн кивалтӥсьлэсь шаерамы вуылэмзэ туж умоен пусйиз. Шуиз: та удысъёсысь шуг-секытъёсты валан-адӟон - соосты быдэстыны нырысетӥ вамыш. Пумиськонъёс-кенешонъёс бере кылдӥзы ни куд-ог малпанъёс - соос бордысь выль законъёс потыны быгатозы. Элина КумачёваТуспуктэмъёс: udmurt.ru  